Onnies vereer; departement reg vir eindeksamen(Foto: Maroela Media) Onderwysers van reg oor die land is vandeesweek vereer tydens die nasionale onderwyserstoekennings (NTA) in waardering vir hul uitstekende en onbaatsugtige diens. Alfred Sokana van Limpopo en Renate van der Westhuizen van die Wes-Kaap het onderskeidelik die Sekondêre Skool-onderrig en Sekondêre Skool-leierskapskategorie gewen. “Hulle het elkeen ŉ motor gewen wat geborg is deur een van ons talle vennote, Via Afrika,” het Angie Motshekga, minister van basiese onderwys, gesê. Die toekenning vir lewenslange bydrae is toegeken aan dr. Rishi-chand Bhudal van Rose Heights Primary in Chatsworth, KwaZulu-Natal. “Hy dien al 39 jaar in die bedryf waarvan 24 jaar as skoolhoof. Op 62 jaar het dr. Bhudal drie meestersgrade in onderwys, ŉ nagraadse diploma, en ŉ doktoraat. Hy is ook ŉ geregistreerde sielkundige. As mens sy storie lees, dan kan mens sien hy is werklik ŉ toegewyse en innoverende opvoeder.” Uit die 35 onderwysers wat finaliste vir die NTA was, was 23 jonger as 40. “Dit stem ooreen met die neiging dat jonger mense dié beroep betree en wonderlike dinge gedoen kry,” het Motshekga bygevoeg. 2021 Nasionale Senior Sertifikaat-eksamens Motshekga sê daar is net ŉ paar dae oor voor voltydse en deeltydse kandidate die 2021 Nasionale Senior Sertifikaat-eksamens aflê. “Die matriekeksamen vind weer plaas tydens die Covid-19-pandemie. Dit is die graad 11-klas van 2020 wat nie hul kurrikulum kon afhandel nie, maar deur harde werk en toewyding van ons onderwysers, kon hulle die hele kurrikulum vir 2021 afhandel – en hulle het selfs nog tyd gehad vir hersiening.” Altesaam 735 677 voltydse kandidate gaan die eksamen aflê. “Ons moes met provinsies konsulteer oor hul stand van gereedheid en die provinsies het almal bevestig hulle is gereed.”